Foto’s: Bok-ondersteuners neem verlof vir trofeeparadeDie Springbokke word verwelkom in Kirkness-straat. (Foto: Tania Heyns) Honderde Springbok-ondersteuners het Donderdag in die strate van Pretoria saamgedrom om die Springbokke en die Web Ellis-trofee in lewende lywe te sien. Ja, sommige het selfs verlof by die werk ingesit om in die joligheid van die trofeeparade te deel. Die trofee-toer het Donderdagoggend by die Uniegebou afgeskop, waarna die Bokke deur Pretoria se strate in ŉ bus getoer het. In Kirkness-straat voor Loftus Versfeld het ’n hoendervleis-atmosfeer geheers toe die bus om die draai kom met Franco Mostert en Dwayne Vermeulen wat die goue beker omhoog hou terwyl die skare hulle toejuig. Die res van die span het agterop dié bus gewaai en na die skare gewys totdat die bus enkele minute later in die volgende straat op die trofeeparade-roete verdwyn het. Franco Mostert en Dwayne Vermeulen hou die Web Ellis-trofee vas. (Foto: Tania Heyns) “Ek moes verlof insit vir vandag, maar dit is die moeite werd. Dit gebeur een keer in 12 jaar, so ons kon dit nie mis nie,” het Kobus van den Berg aan Maroela Media gesê. Kobus het saam met sy seun Willem in die vreugde voor Loftus kom deel. “Ons gaan seker geskrewe waarskuwings by die werk kry. Dis fine,” skerts Omphile Huma op sy beurt. Huma het veral daarna uitgesien om kaptein Siya Kolisi te sien. “Ons is opgewonde. Ons kan nie wag nie!,” het hy vooraf gesê. Logan Mashigo vertel dat hy as kind Bulletjie-rugby by Loftus gespeel het. “Dit is so ’n groot eer om hier te wees. Die ouens het so goed gedoen. Ek het grootgeword in die land toe dinge begin verander het. Om nou te sien wat die ouens bereik het deur saam te werk, is amazing,” vertel Mashigo. “Soos my vriend gesê het, ons gee nie om of ons ’n waarskuwing kry om vandag te kom kyk na die boytjies nie. Dankie Bokke!” Anthea Mara (Foto: Tania Heyns) Anthea Mara vertel haar man en skoonpa het die eindstryd in Jokohama in Japan gaan kyk. “Ons is groot, groot Bok-ondersteuners,” vertel sy voor Loftus soos ondersteuners elders in die straat “Shosholoza” sing. “Dit is ongelooflik. Kyk net hoe sing almal. Jy kan nie hierdie gevoel beskryf nie.” Adriaan Bouwer en Tjoppie Smit het vanoggend 05:00 uit Rustenburg in Noordwes gery om die Springbokke en die beker te sien. “Hier is ons! Die gees is awesome. ’n Mens kan die eenheid onder Suid-Afrikaners sien. Dis lekker,” sê Tjoppie. Quintin Janse van Rensburg geklee soos Faf de Klerk. (Foto: Tania Heyns) ’n Skraps geklede Quintin Janse van Rensburg was vanoggend ’n hoogtepunt vir ondersteuners in Kirkness-straat. Hy was geklee in een van die nou bekende landsvlag-swembroekies waarin die Springbok Faf de Klerk ná die eindstryd in Japan paradeer het. “Watter ou ontmoet die prins in sy swembroek? Faffie het my inspireer.” Leon Stoltz (11) en Wian Spannenberg (11) is albei kranige rugbyspelers en het in groen-en-goud opgedaag om die Springbokke te sien. Hoewel Leon se held Handré Pollard weens ’n gebreekte wangbeen nie aan die parade kon deelneem nie, het Wian daarna uitgesien om sy held Jesse Kriel te sien.